એનાં મનમાં વિચારનું એક ટીપું પડતું હતું અને પડવાની સાથે જાણે કે કોઈ એક દિશામાં નહીં પણ ચોતરફ પ્રસરતું હતું. પાણી કોઈ એક રંગ પકડતું નહોતું. એક સાથે ઘણા રંગ એની સાથે ભેળસેળ થઈ ગયા હતા. બ્રિજિટ ખુદ સ્પષ્ટ નહોતી કે પોતે શું ઈચ્છે છે ? મુક્ત જીવન ? ગળે પટ્ટાવાળું જીવન ? શરીરની જરૂર તો પૂરી થતી હતી. પણ મનની ? એ શું ઈચ્છતું હતું ? આ ચોથા બોયફ્રેન્ડ સાથે જે હતું તે શું માત્ર મૈત્રી હતી ? કે પ્રેમ ?